Fælles holdning (EF) nr. 35/2001

fastlagt af Rådet den 7. august 2001

med henblik på vedtagelse af Europa-Parlamentets og Rådets forordning om fremskyndet indfasning af krav om dobbeltskrogs- eller tilsvarende design for olietankskibe med enkeltskrog og om ophævelse af Rådets forordning (EF) nr. 2978/94

(2001/C 307/05)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, navnlig artikel 80, stk. 2,

under henvisning til forslag fra Kommissionen(1),

under henvisning til udtalelse fra Det Økonomiske og Sociale Udvalg(2),

under henvisning til udtalelse fra Regionsudvalget(3),

i henhold til proceduren i artikel 251 i traktaten(4), og

ud fra følgende betragtninger:

(1) Der bør inden for rammerne af den fælles transportpolitik træffes yderligere foranstaltninger for at øge sikkerheden og forebygge forurening inden for søtransport.

(2) Fællesskabet nærer alvorlig bekymring for skibsulykker, der involverer olietankskibe, og den dermed forbundne forurening af dets kyster og skade på dyre- og planteliv og andre ressourcer i havet.

(3) Kommissionen understregede i sin meddelelse "en fælles politik for sikkerhed til søs" anmodningen på den ekstraordinære samling i Rådet (miljø- og transport) den 25. januar 1993 om at støtte Den Internationale Søfartsorganisations (IMO) tiltag om at reducere den store forskel i sikkerhed mellem nye og eksisterende skibe ved at opgradere og/eller udfase eksisterende skibe.

(4) Europa-Parlamentet hilste i sin beslutning om en fælles politik for sikkerhed til søs(5) Kommissionens meddelelse velkommen og opfordrede navnlig til en indsats med henblik på at forbedre sikkerhedskravene for tankskibe.

(5) Rådet støttede i sin resolution af 8. juni 1993 om en fælles politik om sikkerhed til søs(6) fuldt ud målsætningen i Kommissionens meddelelse.

(6) Europa-Parlamentet hilste i sin beslutning vedrørende olieforureningen ud for den franske kyst, som blev vedtaget den 20. januar 2000, enhver indsats fra Kommissionens side velkommen for at fremskynde den dato, hvorefter det kræves, at olietankskibe har dobbeltskrogskonstruktion.

(7) Den Internationale Søfartsorganisation (IMO) har i den internationale konvention om forebyggelse af forurening fra skibe fra 1973 og protokollen dertil fra 1978 (Marpol 73/78) fastsat internationalt godkendte bestemmelser om forureningsforebyggelse, som påvirker design og drift af olietankskibe. Medlemsstaterne er kontraherende parter i Marpol 73/78.

(8) I henhold til artikel 3.3 i MARPOL 73/78 finder konventionen ikke anvendelse på krigsskibe, flådehjælpefartøjer eller andre skibe, der ejes eller sejles af en stat, og som kun anvendes til statslig ikke-kommerciel tjeneste.

(9) Ved at sammenholde tankskibes alder med ulykkesstatistikkerne fremgår det, at ældre skibe har flere ulykker. Der er international enighed om, at vedtagelsen af 1992-ændringerne til Marpol 73/78, som kræver dobbeltskrogs- eller tilsvarende design for eksisterende enkeltskrogede olietankskibe, når de når en bestemt alder, giver disse tankskibe øget beskyttelse mod utilsigtet olieforurening i tilfælde af kollision eller grundstødning.

(10) Det er i Fællesskabets interesse at vedtage foranstaltninger for at sikre, at olietankskibe, der anløber havne eller offshoreterminaler under medlemsstaternes jurisdiktion, og olietankskibe, der fører en EF-medlemsstats flag, skal opfylde regel 13G i bilag I til Marpol 73/78 som ændret i 2001 ved MEPC-resolution 95(46) for at nedsætte risikoen for utilsigtet olieforurening i europæiske farvande.

(11) Ændringer til Marpol-konvention 73/78 blev vedtaget af IMO den 6. marts 1992 og trådte i kraft den 6. juli 1993. I disse foranstaltninger fastsættes der krav om dobbeltskrogs- eller tilsvarende design for olietankskibe, der leveres den 6. juli 1996 eller senere, med det formål at forebygge olieforurening i tilfælde af kollision eller grundstødning. Disse ændringer omfattede en udfasningsordning for enkeltskrogede olietankskibe leveret før denne dato, der trådte i kraft den 6. juli 1995, og som kræver, at tankskibe leveret inden den 1. juni 1982 skal overholde kravene om dobbeltskrogs- eller tilsvarende design senest 25 år og i nogle tilfælde 30 år efter leveringsdatoen. Sådanne enkeltskrogede olietankskibe vil ikke have tilladelse til at sejle efter 2007 og i nogle tilfælde 2012, medmindre de opfylder kravene om dobbeltskrogs- eller tilsvarende design i regel 13F i bilag I til Marpol 73/78. For eksisterende enkeltskrogede olietankskibe, der er leveret efter den 1. juni 1982, eller som er leveret før den 1. juni 1982 men er ombygget, så de opfylder kravene i Marpol 73/78 om separate ballasttanke og beskyttende placering heraf, udløber fristen senest i 2026.

(12) Den 27. april 2001 blev der vedtaget nye væsentlige ændringer til regel 13G i bilag I til Marpol 73/78 på det 46. møde i IMO's Komité til Beskyttelse af Havmiljøet (MEPC-46) ved MEPC-resolution 95(46), der træder i kraft den 1. september 2002, og hvori der blev indført en ny fremskyndet udfasningsordning for enkeltskrogede olietankskibe. De respektive fristdatoer for tankskibes overholdelse af regel 13F i bilag I til Marpol 73/78 afhænger af skibets størrelse og alder. Olietankskibe opdeles derfor i tre kategorier efter tonnage, konstruktion og alder. Alle disse kategorier, herunder den mindste (3), er vigtige for handelen inden for Fællesskabet.

(13) Fristdatoen for et enkeltskroget olietankskibs udfasning er årsdagen for skibets levering i henhold til en plan, der løber fra 2003 til 2007 for olietankskibe af kategori 1 og frem til 2015 for olietankskibe af kategori 2 og 3.

(14) Den reviderede regel 13G i bilag I til Marpol 73/78 bibeholder kravene om, at tankskibe af kategori 1 efter 25 år skal have vingetanke eller dobbelte bunde på beskyttede steder, der ikke anvendes til at føre last, eller de skal anvende hydrostatiske lastemetoder.

(15) I samme regel indføres der et krav om, at tankskibe af kategori 1 og 2 kun kan fortsætte med at sejle efter årsdagen for deres leveringsdato i henholdsvis 2005 og 2010 under forudsætning af, at de overholder tilstandsvurderingsordningen (Condition Assessment Scheme), der blev vedtaget den 27. april 2001 af IMO ved MEPC-resolution 94(46). Tilstandsvurderingsordningen kræver, at flagstatens myndigheder udsteder en overensstemmelseserklæring og inddrages i undersøgelsesprocedurerne under tilstandsvurderingsordningen.

(16) Efter stk. 5 i den reviderede regel kan olietankskibe af kategori 2 og 3 undtagelsesvist og under visse betingelser sejle efter årsdagen for datoen for udfasningen. Efter stk. 8b i samme regel har de kontraherende parter i Marpol-konvention 73/78 ret til at nægte olietankskibe, der må sejle i henhold til denne undtagelse, adgang til havne eller offshoreterminaler under deres jurisdiktion. Medlemsstaterne har til hensigt at gøre denne ret gældende. En afgørelse herom skal meddeles IMO.

(17) Det er vigtigt at sikre, at bestemmelserne i denne forordning ikke bringer besætningens eller olietankskibenes sikkerhed i fare, når de søger en sikker havn eller ly.

(18) For at tillade skibsværfterne i medlemsstaterne at reparere enkeltskrogede olietankskibe kan medlemsstaterne undtagelsesvist give sådanne skibe adgang til deres havne, forudsat at de ikke fører nogen last.

(19) Det bør være muligt at ændre visse bestemmelser i denne forordning for at bringe dem i overensstemmelse med de internationale instrumenter, der vedtages, ændres eller træder i kraft efter ikrafttrædelsen af denne forordning uden at udvide dens anvendelsesområde. Sådanne ændringer bør vedtages i henhold til Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen(7).

(20) Da fristdatoen for enkeltskrogede olietankskibe, der ikke opfylder kravene i Marpol 73/78 om separate ballasttanke og beskyttende placering - hvilket er af særlig betydning for kategori 1-tankskibe - nærmer sig, er der ingen grund til at opretholde afgiftssystemet i Rådets forordning (EF) nr. 2978/94(8), hvori der differentieres mellem sådanne olietankskibe og olietankskibe, der opfylder de nævnte krav efter 2007, hvorfor forordning (EF) nr. 2978/94 bør ophæves -

UDSTEDT FØLGENDE FORORDNING:

Artikel 1

Formål

Formålet med denne forordning er at fremskynde indfasningen af kravene om dobbeltskrogs- eller tilsvarende design i Marpol-konvention 73/78 for olietankskibe med enkeltskrog.

Artikel 2

Anvendelsesområde

1. Denne forordning gælder for olietankskibe på 5000 tons dødvægt og derover, når de:

- anløber en havn eller offshoreterminal under en medlemsstats jurisdiktion, uafhængigt af flag, eller

- fører en medlemsstats flag.

2. Denne forordning gælder ikke for krigsskibe, flådehjælpefartøjer eller andre skibe, der ejes eller sejles af en stat, og som indtil videre kun anvendes i statslig ikke-kommerciel tjeneste. Medlemsstaterne skal, for så vidt det er rimeligt og muligt, bestræbe sig på at overholde denne forordning med hensyn til de i dette stykke omhandlede skibe.

Artikel 3

Definitioner

I denne forordning forstås ved:

1) "Marpol 73/78": den internationale konvention fra 1973 om forebyggelse af forurening fra skibe, som ændret ved protokollen fra 1978 tillige med ændringer dertil, som er trådt i kraft den ...(9)

2) "revideret regel 13G i bilag I til MARPOL 73/78": ændringerne til regel 13G i Marpol 73/78 og til supplementet til IOPP-certifikatet som vedtaget ved MEPC-resolution 94(46) af 27. april 2001, som træder i kraft den 1. september 2002

3) "olietankskib": et olietankskib som defineret i regel 1, stk. 4, i bilag I til Marpol 73/78

4) "dødvægt": dødvægt som defineret i regel 1, stk. 22, i bilag I til Marpol 73/78

5) "nyt olietankskib": et nyt olietankskib som defineret i regel 1, stk. 26, i bilag I til Marpol 73/78

6) "olietankskibe af kategori 1": olietankskibe på 20000 tons dødvægt og derover, som fører råolie, brændselsolie, svær dieselolie eller smøreolie i lasten, og olietankskibe på 30000 tons dødvægt og derover, som fører anden olie end ovennævnte, og som ikke opfylder kravene til nye olietankskibe i regel 1, stk. 26, i bilag I til Marpol

7) "olietankskibe af kategori 2": olietankskibe på 20000 tons dødvægt og derover, som fører råolie, brændselsolie, svær dieselolie eller smøreolie i lasten, og olietankskibe på 30000 tons dødvægt og derover, som fører anden olie end ovennævnte, og som opfylder kravene til nye olietankskibe i regel 1, stk. 26, i bilag I til Marpol 73/78

8) "olietankskibe af kategori 3": olietankskibe på 5000 tons dødvægt og derover, men mindre end anført i definition 6 og 7

9) "enkeltskroget olietankskib": et olietankskib, der ikke opfylder kravene om dobbeltskrogs- eller tilsvarende design i regel 13F i bilag I til Marpol 73/78

10) "dobbeltskroget olietankskib": et olietankskib, der opfylder kravene om dobbeltskrogs- eller tilsvarende design i regel 13F i bilag I til Marpol 73/78

11) "alder": et skibs alder, udtrykt i antal år efter dets leveringsdato

12) "svær dieselolie": dieselolie som defineret i den reviderede regel 13G i bilag I til Marpol 73/78

13) "brændselsolie": tunge destillater eller restprodukter fra råolie eller blandinger af sådanne materialer som defineret i den reviderede regel 13G i bilag I til Marpol 73/78.

Artikel 4

Enkeltskrogede olietankskibes overholdelse af kravene om dobbeltskrogs-eller tilsvarende design

1. Det er ikke tilladt for olietankskibe at sejle under en medlemsstats flag, eller for olietankskibe uafhængigt af flag at anløbe havne eller offshoreterminaler under en medlemsstats jurisdiktion, efter årsdagen for datoen for skibets levering i det år, der er specificeret nedenfor, medmindre sådanne tankskibe er dobbeltskrogede:

a) for olietankskibe af kategori 2:

- 2003 for skibe leveret i 1973 eller tidligere

- 2004 for skibe leveret i 1974 og 1975

- 2005 for skibe leveret i 1976 og 1977

- 2006 for skibe leveret i 1978, 1979 og 1980

- 2007 for skibe leveret i 1981 eller senere.

b) for olietankskibe af kategori 2:

- 2003 for skibe leveret i 1973 eller tidligere

- 2004 for skibe leveret i 1974 og 1975

- 2005 for skibe leveret i 1976 og 1977

- 2006 for skibe leveret i 1978 og 1979

- 2007 for skibe leveret i 1980 og 1981

- 2008 for skibe leveret i 1982

- 2009 for skibe leveret i 1983

- 2010 for skibe leveret i 1984

- 2011 for skibe leveret i 1985

- 2012 for skibe leveret i 1986

- 2013 for skibe leveret i 1987

- 2014 for skibe leveret i 1988

- 2015 for skibe leveret i 1989 eller senere.

c) for olietankskibe af kategori 3:

- 2003 for skibe leveret i 1973 eller tidligere

- 2004 for skibe leveret i 1974 og 1975

- 2005 for skibe leveret i 1976 og 1977

- 2006 for skibe leveret i 1978 og 1979

- 2007 for skibe leveret i 1980 og 1981

- 2008 for skibe leveret i 1982

- 2009 for skibe leveret i 1983

- 2010 for skibe leveret i 1984

- 2011 for skibe leveret i 1985

- 2012 for skibe leveret i 1986

- 2013 for skibe leveret i 1987

- 2014 for skibe leveret i 1988

- 2015 for skibe leveret i 1989 eller senere.

2. Et olietankskib af kategori 1, som er 25 år gammelt og derover efter datoen for dets levering, skal opfylde en af følgende bestemmelser:

a) det skal have vingetanke eller dobbelte bundtanke, som ikke anvendes til transport af olie, og som opfylder bredde- og højdekravene i regel 13E, stk. 4, i bilag I til Marpol 73/78, dække mindst 30 % af Lt på hver side af skibets fulde sidehøjde eller mindst 30 % af det projicerede bundareal inden for længden Lt i overensstemmelse med definitionen af Lt i regel 13E, stk. 2, i bilag I til Marpol 73/78, eller

b) det skal anvende hydrostatiske lastemetoder under hensyntagen til de retningslinjer, der er udarbejdet af IMO, MEPC-resolution 64(36).

Artikel 5

Overholdelse af tilstandsvurderingsordningen for olietankskibe af kategori 1 og 2

1. Det er ikke tilladt for et olietankskib at anløbe havne eller offshoreterminaler under en medlemsstats jurisdiktion efter årsdagen for datoen for skibets levering i 2005 for skibe af kategori 1 og i 2010 for skibe af kategori 2, medmindre det opfylder kravene i tilstandsvurderingsordningen i artikel 6.

2. Medlemsstaternes kompetente myndigheder kan tillade fortsat drift af et olietankskib, der fører medlemsstatens flag, efter årsdagen for datoen for skibets levering i 2005 for skibe af kategori 1 og i 2010 for skibe af kategori 2, men kun for så vidt det overholder tilstandsvurderingsordningen i artikel 6.

Artikel 6

Tilstandsvurderingsordning

For så vidt angår artikel 5 anvendes den tilstandsvurderingsordning, der er vedtaget ved MEPC-resolution 94(46) af 27. april 2001.

Artikel 7

Fristdato

Efter årsdagen for datoen for skibets levering i 2015 er det ikke tilladt, at

- olietankskibe af kategori 2 og 3 fortsat sejler under en medlemsstats flag i henhold til stk. 5 i den reviderede regel 13G i bilag I til Marpol 73/78

- andre olietankskibe af kategori 2 og 3 som anført i første led anløber havne eller offshore terminaler under en medlemsstats jurisdiktion, uanset at de fortsat fører et tredjelands flag i henhold til stk. 5 i den reviderede regel 13G i bilag I til Marpol 73/78.

Artikel 8

Undtagelser for skibe i vanskeligheder eller for skibe, der skal repareres

1. Uanset bestemmelserne i artikel 4, 5 og 7 kan en medlemsstats kompetente myndigheder med forbehold af nationale bestemmelser under ekstraordinære omstændigheder tillade et skib at anløbe havne eller offshoreterminaler under nævnte medlemsstats jurisdiktion, når

- et olietankskib er i vanskeligheder og søger ly

- et olietankskib uden last er på vej til en havn for reparation.

2. Medlemsstaterne underretter rettidigt, men inden den 1. september 2002 Kommissionen om den nationale lovgivning, som vil finde anvendelse under de i stk. 1 omhandlede forhold. Kommissionen underretter de øvrige medlemsstater herom.

Artikel 9

Meddelelse til IMO

1. Formandskabet for Rådet, der handler på vegne af medlemsstaterne, og Kommissionen skal sammen informere IMO om vedtagelsen af denne forordning og i denne forbindelse henvise til artikel 211, stk. 3, i De Forenede Nationers havretskonvention.

2. I henhold til artikel 7 informerer hver medlemsstat IMO om sin beslutning om at forbyde et olietankskib, der sejler i overensstemmelse med bestemmelserne i stk. 5 i den reviderede regel 13G i bilag I til Marpol 73/78, at anløbe havne eller offshoreterminaler under dens jurisdiktion på grundlag af stk. 8b i den reviderede regel 13G i bilag I til Marpol 73/78.

3. Hver medlemsstat underretter IMO, hvis den tillader, suspenderer, inddrager eller nægter sejlads for et olietankskib af kategori 1 eller 2, der har ret til at føre dens flag, i overensstemmelse med artikel 5 i denne forordning, på grundlag af stk. 8a i den reviderede regel 13G i bilag I til Marpol 73/78.

Artikel 10

Udvalgsprocedure

1. Kommissionen bistås af det udvalg, der er nedsat ved artikel 12, stk. 1, i Rådets direktiv 93/75/EØF(10), herefter benævnt "udvalget".

2. Når der henvises til dette stykke, anvendes artikel 5 og 7 i afgørelse 1999/468/EF, jf. dennes artikel 8.

Perioden i artikel 5, stk. 6, i afgørelse 1999/468/EF fastsættes til tre måneder.

3. Udvalget vedtager selv sin forretningsorden.

Artikel 11

Ændringsprocedurer

Henvisningerne i artiklerne i denne forordning til reglerne i bilag I til Marpol 73/78 og til MEPC-resolution 94(46) og 95(46) ændres i givet fald i henhold til proceduren i artikel 10, stk. 2, for at tilpasse dem til ændringer af disse regler og resolutioner, som er vedtaget i IMO, for så vidt sådanne ændringer ikke udvider denne forordnings anvendelsesområde.

Artikel 12

Ophævelse

Rådets forordning (EF) nr. 2978/94 ophæves fra 31. december 2007.

Artikel 13

Ikrafttrædelse

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Den anvendes fra den 1. september 2002.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i ...

På Europa-Parlamentets vegne

Formand

På Rådets vegne

Formand

(1) EFT C 212 E af 25.7.2000, s. 121, og EFT C 154 E af 29.5.2001, s. 41.

(2) EFT C 14 af 16.1.2001, s. 22.

(3) EFT C 22 af 24.1.2001, s. 19.

(4) Europa-Parlamentets udtalelse af 30.11.2000 (EFT C 228 af 13.8.2001, s. 140), Rådets fælles holdning af 7.8.2001 og Europa-Parlamentets afgørelse af ... (endnu ikke offentliggjort i EFT).

(5) EFT C 91 af 28.3.1994, s. 301.

(6) EFT C 271 af 7.10.1993, s. 1.

(7) EFT L 184 af 17.7.1999, s. 23.

(8) Rådets forordning (EF) nr. 2978/94 af 21. november 1994 om gennemførelse af IMO-resolution A.747(18) om anvendelse af tonnagemåling af ballastrum i olietankskibe med separate ballasttanke (EFT L 319 af 12.12.1994, s. 1).

(9) Dato for forordningens vedtagelse.

(10) Rådets direktiv 93/75/EØF af 13. september 1993 om mindstekrav til skibe, som er på vej til eller fra Fællesskabets søhavne med farligt eller forurenende gods (EFT L 247 af 5.10.1993, s. 19), senest ændret ved Kommissionens direktiv 98/74/EF (EFT L 276 af 13.10.1998, s. 7).

RÅDETS BEGRUNDELSE

I. INDLEDNING

Inden for rammerne af den fælles beslutningsprocedure (artikel 251 i EF-traktaten) og på baggrund af Europa-Parlamentets førstebehandling den 30. november 2000(1) vedtog Rådet den 7. august 2001 sin fælles holdning med henblik på vedtagelse af Europa-Parlamentets og Rådets forordning om fremskyndet indfasning af krav om dobbeltskrogs- eller tilsvarende design for olietankskibe med enkeltskrog og om ophævelse af Rådets forordning (EF) nr. 2978/94.

Formålet med forordningen er at forbedre beskyttelsen af havmiljøet ved at anvende mere sikre olietankskibe.

Rådet har i forbindelse med vedtagelsen af sin holdning taget hensyn til Europa-Parlamentets førstebehandling samt Det Økonomiske og Sociale Udvalgs udtalelse(2), Regionsudvalgets udtalelse(3) og Kommissionens ændrede forslag(4). Det har desuden taget hensyn til resultaterne af forhandlingerne i Komitéen til Beskyttelse af Havmiljøet (MEPC) under Den Internationale Søfartsorganisation om samme emne, især denne organisations vedtagelse af ændringerne i forordning 13 G i bilag I til Marpol-konventionen(5).

II. ANALYSE AF DEN FÆLLES HOLDNING

Rådet giver sin tilslutning til det generelle princip i Kommissionens forslag om at fremskynde gennemførelsen af forbuddet mod olietankskibe med enkeltskrog efter en tidsplan, som meget ligner den, som Amerikas Forenede Stater har vedtaget: 2005, 2010 eller 2015 alt efter tonnage.

Under hensyn til søfartens internationale karakter har Rådet besluttet at lægge vægt på at få fastlagt en holdning inden for Den Internationale Søfartsorganisation (IMO) for at få så mange stater som muligt, hvis skibe kan udgøre en risiko for havmiljøet og kystbefolkningerne, med i processen. Rådet fastlagde således i oktober 2000 en fælles holdning, som EU's medlemsstater skal forsvare i IMO.

Efter forhandlinger, som Den Europæiske Unions medlemsstater ydede et stort bidrag til, vedtog IMO to resolutioner i april 2001 om ændring af de berørte bestemmelser i Marpol-konventionen. Det noteres, at de væsentligste elementer i EU's holdning - hvortil er føjet en tekst foreslået af Europa-Parlamentet vedrørende årsdagen for skibets levering - er medtaget i de internationale tekster.

Rådet har derefter gennemført den aftale, der blev indgået i IMO, i fællesskabslovgivningen ved vedtagelsen af sin fælles holdning.

III. EUROPA-PARLAMENTETS ÆNDRINGSFORSLAG

Europa-Parlamentet fulgte ved vedtagelsen af sin førstebehandlingsudtalelse i november 2000 ordføreren, Konstantinos Hatzidakis, som gav udtryk for det synspunkt, at "skibsfartens internationale karakter og den omfattende sejlads i internationale farvande gør det ønskværdigt, at der vedtages og gennemføres foranstaltninger til forbedring af sikkerheden til søs på internationalt plan" og understregede derfor, at det vil være vigtigt at "finde frem til en løsning på internationalt plan".

Dette ønske fremgår af Europa-Parlamentets førstebehandlingsudtalelse, som medtager det meste af det delvise resultat af de forhandlinger, der dengang fortsat fandt sted i IMO, samt de væsentlige elementer i Rådets fælles holdning.

Rådet har accepteret samme koncept som Europa-Parlamentet og forskellene mellem Europa-Parlamentets førstebehandlingsudtalelse og Rådets fælles holdning skyldes fortsættelsen og afslutningen af forhandlingerne i IMO. Der er således for eksempel indsat en bestemmelse i den fælles holdning om, at EU's medlemsstater nægter at tillade enkeltskrogede olietankskibe adgang til havne og offshoreterminaler under deres jurisdiktion efter 2010 og 2015.

Der er tilføjet et element i den fælles holdning, der indfører mulighed for undtagelser under ekstraordinære omstændigheder for skibe, der er i vanskeligheder, eller skibe uden last, der skal repareres, således at de kan søge ly eller sejle til en havn, hvor de kan blive repareret.

(1) EFT C 228 af 13.8.2001, s. 140.

(2) EFT C 14 af 16.1.2001, s. 22.

(3) EFT C 22 af 24.1.2001, s. 19.

(4) EFT C 154 E af 29.5.2001, s. 41.

(5) MEPC-resolution 95(46) om ændringer i bilaget til protokollen fra 1978 til den internationale konvention om forebyggelse af forurening fra skibe fra 1973 og MEPC-resolution 94(46) om den "tilstandsvurderingsordning", der blev vedtaget den 27. april 2001.